มิตรแท้เจาะเบี้ยรถเบนซ์
มิตรแท้ฯ เจาะเบี้ยรถเบนซ์ เน้นขายถูกกว่าคู่แข่ง 50% พร้อมขายประกันรถมอเตอร์ไซค์ มุ่งขายผ่านตัวแทน
3 ส.ค. 2559

มิตรแท้ฯ เจาะเบี้ยรถเบนซ์ เน้นขายถูกกว่าคู่แข่ง 50% พร้อมขายประกันรถมอเตอร์ไซค์ มุ่งขายผ่านตัวแทน
นายสุขเทพ จันทร์ศรีชวาลา กรรมการและกรรมการผู้จัดการ บริษัท มิตรแท้ประกันภัย เปิดเผยว่า บริษัทได้เปิดตัวแบบประกันรถยนต์ชั้น 1 ตัวใหม่ “มิตรแท้หนึ่งเดียว” ที่จับกลุ่มรถเบนซ์โดยเฉพาะ มีจุดเด่นอยู่ที่ค่าเบี้ยถูกกว่าราคาตลาดประมาณ 50% ค่าเบี้ยเริ่มต้นที่ 2.5 หมื่นบาท แต่ลูกค้าต้องมีส่วนรับผิดชอบค่าเสียหายส่วนแรกด้วย 9,900 บาท
“กลุ่มรถเบนซ์จะเป็นตลาดใหม่ของเรา ซึ่งเราเห็นว่ารถยุโรปบางยี่ห้ออะไหล่แพงเกินเหตุ แต่สำหรับรถเบนซ์ราคาอะไหล่ยังสมเหตุสมผล และก็เป็นที่นิยมของคนไทยมากกว่ายี่ห้ออื่น จึงเน้นขายความคุ้มครองให้กับรถเบนซ์อย่างเดียวก่อน” นายสุขเทพ กล่าว
นอกจากนี้ บริษัทยังได้เปิดตัวแบบประกันรถจักรยานยนต์ “มิตรแท้มอเตอร์ไซค์” รับรถทุกยี่ห้อ ทุกรุ่น และทุกขนาดซีซี มีทั้งชั้น 2+ อายุรถไม่เกิน 5 ปี ให้ความคุ้มครองรถสูญหาย/ไฟไหม้ ค่าเบี้ยอยู่ที่ 1,990 บาท และ 2,250 บาท และชั้น 3+ ไม่จำกัดอายุรถ ไม่คุ้มครองรถสูญหาย/ไฟไหม้ ค่าเบี้ยอยู่ที่ 1,690 บาท และ 1,990 บาท
ทั้งนี้ บริษัทยังคงให้ความสำคัญและมุ่งขยายฐานลูกค้าผ่านช่องทางตัวแทนที่มีอยู่ประมาณ 2 หมื่นคนเป็นหลัก และถือได้ว่าเป็นจุดแข็งของบริษัท เนื่องจากมองว่าสินค้าประกันควรจะมีที่ปรึกษาหรือแนะนำให้เหมาะสมกับความต้องการของลูกค้า ไม่ใช่มองแค่เรื่องเบี้ยอย่างเดียว ซึ่งปัจจุบันบริษัทมีสัดส่วนเบี้ยรถยนต์ชั้น 1 อยู่ 60% ส่วนที่เหลือเป็นชั้น 2+ และ 3+ โดยมีเงินกองทุนสูงถึง 500% และในปีนี้บริษัทยังกำหนดให้เป็นปีแห่งคุณภาพทั้งในส่วนของตัวแทนและพนักงานบริษัทอีกด้วย
นายจิรพงษ์ มิเชล ปอนนาช กรรมการบริหาร ฝ่ายขายและการตลาด บริษัทเมอร์เซเดส-เบนซ์ ลีสซิ่ง (ประเทศไทย) กล่าวว่า ในช่วงครึ่งปีแรกที่ผ่านมา สินค้าประกันภัยของบริษัท “MB Protection”มีส่วนแบ่งทางการตลาดสูงสุดถึง 70% เติบโต 15% เทียบกับปีก่อนหน้า และปัจจุบันให้การคุ้มครองลูกค้ามากกว่า 1.8 หมื่นราย
“ตอนนี้เรามีพันธมิตรหลักอยู่ 3 บริษัท ประกอบด้วย บริษัท กรุงเทพประกันภัย บริษัท วิริยะประกันภัย และบริษัท อลิอันซ์ ซี.พี. ประกันภัย โดยมีจุดเด่นอยู่ที่ลูกค้าจะได้รับการซ่อมห้างนานถึง 7 ปี และมีรถเบนซ์ให้ใช้ทดแทนระหว่างซ่อมหรือเข้าใช้บริการ ซึ่งเราไม่ได้เน้นเรื่องค่าเบี้ยถูก แต่เน้นเรื่องความคุ้มค่าที่มอบให้กับลูกค้ามากกว่า” นายจิรพงษ์ กล่าว